瓜州歌
作者：劉過
朝代：宋

paragraphs: 今年城保寨，明年城瓜州。
寇來不能禦，賊去欲自囚。
偉哉淮南鎮，禹貢之揚州。
念昔蕞爾虜，馬箠輕江流。
翠華離金陵，人有李郭不。
幸被帳下兒，一箭斃其酋。
帝羓有遺臭，鮮血粘髑髏。
敗軍慘無主，蛇豕散莫收。
勢當截歸路，盡與俘馘休。
甲兵洗黄河，境土盡白溝。
天予棄不取，區區乃人謀。
金帛輸東南，禮事昆夷優。
參差女牆月，深夜照敵樓。
泊船運河口，頗爲執事羞。